

**„ZSEBI-BABA” CSALÁDI BÖLCSŐDE**

**2337 Délegyháza, Árpád u. 2.**

**Mobil: 06-30/692-10-52**

**BESZÁMOLÓ**

**2023-2024. nevelési év**

Tisztelt Polgármester Úr, Jegyző Asszony, Képviselő-Testület!

2023. augusztus 10-én tartottam az első szülői értekezletet az új gyermekek szülei részére, melynek napirendi pontjai a Házirend ismertetése és az Érdekképviseleti Fórum tagjainak megválasztása volt. Ezen a napon a szülők megtekinthették a bölcsődét, és megismerkedtek a kisgyermeknevelőkkel. Szerencsére nagyon kevés szülő hiányzott az értekezletről. Zökkenőmentesen zajlott le a családlátogatási és beszoktatási ütemterv egyeztetése a szülőkkel. A szülői értekezletről jegyzőkönyv készült.

Az intézmény neve: „Zsebi-Baba” Családi Bölcsőde

Az intézmény címe: 2337 Délegyháza, Árpád u. 2.

Az intézmény elérhetősége: Tel.: 30 -692-10-54

Fenntartója: Délegyháza Község Önkormányzata

Az intézmény jogállása: Részben önállóan gazdálkodó, jogi személyként működő önkormányzati költségvetési szerv.

Ellátási területe: Délegyháza Község közigazgatási területe. Szabad kapacitása terhére Pest és Fejér megye közigazgatási területéről is fogad gyermekeket.

Ellátandók száma: 8

Nyitvatartási idő: reggel 7 órától, délután 17 óráig.

# *A BÖLCSŐDEI NEVELÉS CÉLJA, FELADATA*

A bölcsőde olyan szolgáltató intézmény, amely az alapellátás keretében életkornak megfelelő napközbeni ellátást nyújt a gyermekeknek: nevelést, gondozást, felügyeletet, étkeztetést, foglalkoztatást. Segíti a szülők munkavállalását, ezáltal hozzájárul a családok életkörülményének javításához. A bölcsődei ellátás alapfeladata a 3 éven aluli gyermekek napközbeni ellátása, szakszerű nevelése, gondozása. A gyermekek feltétel nélküli elfogadásával, fizikai-, és érzelmi biztonságának megteremtésével, egyéni igényeinek figyelembe vételével, játéktevékenység és egyéb tapasztalatszerzési lehetőségek biztosításával, viselkedés minták nyújtásával. A hátrányos helyzetű gyermekek estében a hátrányok és következményeik enyhítése, ellensúlyozása. A kisgyermeknevelés legfontosabb feladata, hogy azt tanulja, tapasztalja meg a gyermek, hogy szeretik, hogy fontos és értékes, bízhat a felnőttekben. Célja, hogy a kisgyermekek elsajátítsák azokat a képességeket és készségeket, amelyek segítik őket abban, hogy hatékonyan és kiegyensúlyozottan viselkedjenek saját környezetükben és sikeresen alkalmazkodjanak annak változásaihoz. A harmonikus személyiség megalapozása, az esélyegyenlőség megteremtése.

A 2023/24-es nevelési év 2023. szeptember 1-én kezdődött el és 2024. augusztus 31-én ér véget. Szeptember 1-én az egy csoportból álló bölcsőde fenntartói engedéllyel, 9 gyermekkel kezdte meg folyamatos beszoktatás mellett a bölcsődei ellátást.

# A bölcsődei ellátás igénybevételének módja

Az ellátás igénybevételének módja önkéntes, a gyermek szüleinek, törvényes képviselőjének írásbeli kérelmére történik. A felvétel a nevelési évben folyamatos a szabad férőhelyek számától függ. A családi bölcsőde a szolgáltatást a szülővel kötött ellátási szerződés, megállapodás alapján nyújtja, a szolgáltatást 18 hónapos kortól három éves korig biztosítja az intézmény.

Szabad férőhelyek esetén lehetőség van időszakos gyermekfelügyelet igénybe vételére.

A családi bölcsődében a szolgáltatás igénybevételéért intézményi térítési díjat kell fizetni, melynek összege 35.000Ft/hó/fő, a szülők felé a tájékoztatás írásban megtörtént. Az étkezést térítési díj ellenében lehet igényelni, a hatályos rendeletben szabályozott díj szerint. A fizetés csekken vagy átutalással történhet. A térítési díjat a fenntartó önkormányzat évente felülvizsgálja a vonatkozó jogszabályokban foglaltak szerint. A gyermekétkeztetés térítési díja 2024.01.01-től 800.-Ft/nap lett, melyről a szülők írásban értesítve lettek.

A gyermekek beszoktatása, adaptálása mindig szülői jelenléttel kezdődik, és a gyermek igényei által meghatározott ideig tart. Általában 1-2 hét szükséges ahhoz, hogy a beszoktatás problémamentes legyen. Az adaptálás fokozatosan történik a gyermek ellátását fokozatosan a gondozó veszi át, a szülő ebben egyre passzívabban vesz részt. A gyermek fokozatosan egyre több időt tölt a szülő nélkül a bölcsődében.

# Személyi feltétel

Az intézményben dolgozó összes főállású foglalkoztatottak 2022. szeptember 1-ei létszáma: 3 fő

Teljes állású dolgozók munkakörönként:

|  |  |
| --- | --- |
| **Munkakör** | **Létszám (fő)** |
| Intézményvezető | 1 |
| Kisgyermeknevelő | 1 |
| Szakmai gondozó | 1 |

**Részmunkaidős dolgozó**

|  |  |
| --- | --- |
| **Munkakör** | **Létszám (fő)** |
| Dajka | 1 |

Kisgyermeknevelők: 2 fő, végzettségük a jogszabályi előírásoknak megfelel. Egy OKJ felsőfokú végzettségű, egy szakmai gondozó. Egy fő, félállású dajka segíti munkájukat. A kisgyermeknevelők gyermekcsoportban történő munkaidejük napi 7 óra. A fennmaradó egy órát adminisztrációra és felkészülésre fordítják. A dajka 4 órát tölt a bölcsődében.

A családi bölcsődében dolgozó munkatárs munkaköre: intézményvezető, szakmai szolgáltató, kisgyermeknevelő-gondozó, dajka. A jogszabály által előírt végzettséggel rendelkeznek, határozatlan idejű közalkalmazottak.

Biztosítjuk az intézmény dolgozóinak a szakmai, módszertani ismeretek bővítésének lehetőségét. Biztosítjuk a szakmai továbbképzésen, fórumokon való részvételt.

2024. 04.22-én a Bölcsődék napján csapatépítés keretén belül, a kollégákkal ellátogattunk a Van Gogh kiállításra, ami nagyon látványos volt, jól éreztük magunkat.

A nyári leállás a fenntartó engedélyével történik. A bölcsőde 2024.07.01-26-ig volt zárva.

# Tárgyi feltételek

Tárgyi feltételeinket a szakmai követelményeknek megfelelően, megalapozottan és folyamatosan alakítottuk ki. A gyermekek életkorának, fejlettségének megfelelő bútorzattal és játékeszközökkel rendelkezünk. Biztonságos, családias környezet kialakítására törekszünk annak érdekében, hogy gyermekeink nevelése a legoptimálisabb környezetben valósulhasson meg.

Ebben a nevelési évben két kinti játék egy hernyóalagút és egy játékház lett véve az udvarra. Fontos még a játszóudvar árnyékolásának megoldása is. Remélem jövőre sikerül napvitorlákat felszerelni. Minden nagyon szükséges felújítás megtörtént a családi bölcsődében. Hálás köszönet érte az Önkormányzatnak.

*2024/2025-es NEVELÉSI ÉV ELŐKÉSZÜLETEI*

A település lakóinak száma az utóbbi években és jelenleg is folyamatosan emelkedik. Jellemzően fiatal, kisgyermeket nevelő szülők választják családjuk lakóhelyéül településünket. A lakosságszám folyamatos növekedésének hatására megnövekedett az igény a bölcsődei ellátásra is, mely elősegíti a kisgyermekes szülők visszatérését a munka világába.

A 2024/25-es nevelési évre bölcsődei felvételt tartottam az óvodavezetővel egyeztetve 2024.04.23-tól 26-ig, és a pótfelvételi május 07-én volt. Most is nagy volt a túljelentkezés, a 28 üres férőhelyre 47-en jelentkeztek. A szülők postai úton megkapták a felvételi, illetve elutasító határozatokat.

2023. augusztus 104-én megtartottam az új gyermekek szüleinek a szülői értekezletet, melynek napirendi pontjai a Házirend ismertetése és az Érdekképviseleti Fórum tagjainak megválasztása volt. Viszonylag zökkenőmentesen sikerült beosztani a családlátogatási és beszoktatási ütemtervet is. Az értekezletről jegyzőkönyv készült.

2024. szeptemberében 8 kisgyermek kezdi meg a bölcsődei ellátást, folyamatos beszoktatással.

Bármilyen kéréssel fordultam az Önkormányzathoz, mindig számíthattam segítségükre.

Hálásan köszönöm Polgármester Úrnak, Jegyző Asszonynak, Alpolgármester Uraknak, a Képviselő-Testület tagjainak, a Polgármesteri Hivatal dolgozóinak segítő támogatását, segítségét.

Köszönöm a bölcsőde dolgozóinak is az egész évi lelkiismeretes munkáját.

Délegyháza, 2024. 08.29.

Tisztelettel: Drávuczné Bányai Éva

mb. intézményvezető