

**„ZSEBI-BABA” CSALÁDI BÖLCSŐDE**

**2337 Délegyháza, Árpád u. 2.**

**Mobil: 06-30/692-10-52**

**MUNKATERV**

**2024-2025. nevelési év**

Az intézmény neve: „Zsebi-Baba” Családi Bölcsőde

Az intézmény címe: 2337 Délegyháza, Árpád u. 2.

Az intézmény elérhetősége: Tel.: 30 -692-10-54

Fenntartója: Délegyháza Község Önkormányzata

Az intézmény jogállása: Részben önállóan gazdálkodó, jogi személyként működő önkormányzati költségvetési szerv.

Ellátási területe: Délegyháza Község közigazgatási területe. Szabad kapacitása terhére Pest és Fejér megye közigazgatási területéről is fogad gyermekeket.

Ellátandók száma: 8

Nyitvatartási idő: reggel 7 órától, délután 17 óráig.

A bölcsődei nevelési év szeptember 1-jétől a következő év augusztus 31-ig tart.

# A működés jogszabályi háttere:

* a 15/1998.NM rendelet, és 10. sz. melléklete A Bölcsődei Nevelés-gondozás Országos Alapprogramja
* A gyermekek védelméről és a gyámügyi igazgatásról szóló 1997. évi XXXI. törvény
* Délegyháza Község Önkormányzata Képviselő-testületének 22/2009.(VIII.19.) rendelete a személyes gondoskodás igénybevételéért fizetendő térítési díjakról

# Bölcsőde bemutatása

Délegyháza település Pest megyében, a Szigetszentmiklósi járásban, Budapesttől 28 km-re található. Budapestről tömegközlekedéssel vasúton és Volán busszal is könnyen elérhető. Bölcsődénk a község központjában az óvoda közelében és az orvosi rendelő szomszédságában helyezkedik el. Az igénybe vevők által jól megközelíthető, közel vannak a tömegközlekedési eszközök. A település lakóinak száma az utóbbi években és jelenleg is folyamatosan emelkedik. Jellemzően fiatal, kisgyermeket nevelő szülők választják családjuk lakóhelyéül településünket. A lakosságszám folyamatos növekedésének hatására folyamatosan bővül az óvoda, valamint az általános iskola. Megnövekedett az igény a bölcsődei ellátásra is.

# A bölcsődei nevelés célja, feladata

A bölcsőde olyan szolgáltató intézmény, amely az alapellátás keretében életkornak megfelelő napközbeni ellátást nyújt a gyermekeknek: nevelést, gondozást, felügyeletet, étkeztetést, foglalkoztatást. Segíti a szülők munkavállalását, ezáltal hozzájárul a családok életkörülményének javításához. A bölcsődei ellátás alapfeladata a 3 éven aluli gyermekek napközbeni ellátása, szakszerű nevelése, gondozása. A gyermekek feltétel nélküli elfogadásával, fizikai-, és érzelmi biztonságának megteremtésével, egyéni igényeinek figyelembe vételével, játéktevékenység és egyéb tapasztalatszerzési lehetőségek biztosításával, viselkedés minták nyújtásával. A hátrányos helyzetű gyermekek estében a hátrányok és következményeik enyhítése, ellensúlyozása. A kisgyermeknevelés legfontosabb feladata, hogy azt tanulja, tapasztalja meg a gyermek, hogy szeretik, hogy fontos és értékes, bízhat a felnőttekben. Célja, hogy a kisgyermekek elsajátítsák azokat a képességeket és készségeket, amelyek segítik őket abban, hogy hatékonyan és kiegyensúlyozottan viselkedjenek saját környezetükben és sikeresen alkalmazkodjanak annak változásaihoz. A harmonikus személyiség megalapozása, az esélyegyenlőség megteremtése.

# Pedagógiai hitvallásunk

A bölcsődei nevelés a családi nevelés kiegészítője, támogató, mintanyújtó szerepet vállal annak érdekében, hogy a gyermekek fizikai, érzelmi és szociális szükségletei teljes mértékben kielégítettek legyenek. Célunk a fejlődés elősegítése, érzelmi, értelmi intelligencia kibontakoztatása a családokkal együttműködve. Az intézményi és a családi nevelést egymást erősítő folyamatként értelmezzük. Munkánkban a bátorító nevelés elvei és a személyre szabott gondoskodás érvényesülnek.

# Gyermekképünk

Minden gyermek egyedi és megismételhetetlen önálló személyiség, aki egyéni szükségletekkel rendelkezik. Védelem, egyéni bánásmód illeti meg. Fejlődését genetikai adottságok, az érés törvényszerűségei, a család érzelmi légköre és szociokulturális háttere, a spontán és tervszerűen alkalmazott környezeti hatások együttesen befolyásolják. Az első évek a legmeghatározóbbak a gyermek életében, a személyisége fejlődésében. A korai kötődés és a szocializáció időszakában alakulnak ki a későbbi egész életre jellemző szokások, viselkedésminták alapjai. A csecsemő és a kisgyermek magával hozott képességeinek kibontakoztatásához a legkedvezőbb feltétel a szabadon végzett mozgás és játéktevékenység, a bizalomteljes meghitt személyes kapcsolat, az aktivitásra épülő interakciókban gazdag gondozás. A gyermek fő tevékenysége a játék ez a tanulás színtere is.

# Kisgyermeknevelő képünk

A kisgyermeknevelő legfőbb munkaeszköze a személyisége. Alapvető tulajdonsága az empátia az elfogadás és a hitelesség. Minden kisgyermekkel képes érzelmi biztonságot nyújtó kapcsolatot kialakítani. Ismeri a gyermekek életkori sajátosságait, egyéniségét, támogatja a személyisége kibontakoztatását, az aktivitást, önállósodását. Képes a szülőkkel partneri kapcsolatban együttműködve elősegíteni szokások, viselkedési szabályok elsajátítását. A gyermekek ellátását professzionálisan, elhivatottsággal, igényesen végzi. Képes a szakmai fejlődésre, megújulásra. Tudatában van annak, hogy személye, viselkedése példa lehet a szülők és a gyermekek számára.

# Bölcsőde képünk

Bölcsődénk nyitott a kisgyermekes szülők számára. Arra törekszünk, hogy minden gyermek és felnőtt jól, otthonosan érezze magát bölcsődénkben. Fontosnak tartjuk, hogy a gyermekek nyugodt, biztonságos, családias nevelői légkörben nevelkedjenek. A játékon keresztül, játékba integrált tanulással gazdagodjanak értelmileg, érzelmileg és szociálisan. A játék, mint legfontosabb tevékenység határozza meg arculatunkat, melyben figyelembe vesszük az életkori sajátosságokat és az egyéni képességeket is.

# A bölcsődei ellátás igénybevételének módja

Az ellátás igénybevételének módja önkéntes, a gyermek szüleinek, törvényes képviselőjének írásbeli kérelmére történik. A felvétel a nevelési évben folyamatos a szabad férőhelyek számától függ. A családi bölcsőde a szolgáltatást a szülővel kötött ellátási szerződés, megállapodás alapján nyújtja, a szolgáltatást 18 hónapos kortól három éves korig biztosítja az intézmény.

Szabad férőhelyek esetén lehetőség van időszakos gyermekfelügyelet igénybe vételére.

A családi bölcsődében a szolgáltatás igénybevételéért intézményi térítési díjat kell fizetni, melynek összege 35.000Ft/hó/fő, az étkezést térítési díj ellenében lehet igényelni, a hatályos rendeletben szabályozott díj szerint (800.-Ft/nap). A fizetés csekken vagy átutalással történhet. A térítési díjat a fenntartó önkormányzat évente felülvizsgálja a vonatkozó jogszabályokban foglaltak szerint.

A gyermekek beszoktatása, adaptálása mindig szülői jelenléttel kezdődik, és a gyermek igényei által meghatározott ideig tart. Általában 1-2 hét szükséges ahhoz, hogy a beszoktatás problémamentes legyen. Az adaptálás fokozatosan történik a gyermek ellátását fokozatosan a gondozó veszi át, a szülő ebben egyre passzívabban vesz részt. A gyermek fokozatosan egyre több időt tölt a szülő nélkül a bölcsődében.

# Személyi feltétel

Az intézményben dolgozó összes főállású foglalkoztatottak 2024. szeptember 1-ei létszáma: 3 fő

Főállású dolgozók munkakörönként:

|  |  |
| --- | --- |
| **Munkakör** | **Létszám (fő)** |
| Intézményvezető | 1 |
| Kisgyermeknevelő | 1 |
| Szakmai gondozó | 1 |

**Részmunkaidős dolgozó**

|  |  |
| --- | --- |
| **Munkakör** | **Létszám (fő)** |
| Dajka | 1 |

Kisgyermeknevelők: 2 fő, végzettségük a jogszabályi előírásoknak megfelel. Egy OKJ felsőfokú végzettségű, egy szakmai gondozó. Gyermekcsoportban történő munkaidejük napi 7 óra. A fennmaradó egy órát adminisztrációra és felkészülésre fordítják. A dajka 4 órát tölt a bölcsődében.

**Működési terv**

*Nevelési év rendje*

A bölcsőde ötnapos nyitva tartással, 7.00-17.00 –ig, napi 10 órában tart nyitva.

*A bölcsőde nyári zárva tartása*

A nyári leállás egybeesik a karbantartási, takarítási szünettel, amely a fenntartó

engedélyével történhet. A következő időintervallumra tervezzük: 2025.június 30- július 25-ig 4 hét

Az időpont kihirdetésének végső határideje: 2025. február 15.

A családi bölcsődében dolgozó munkatárs munkaköre: intézményvezető, szakmai szolgáltató, kisgyermeknevelő-gondozó, dajka. A jogszabály által előírt végzettséggel rendelkeznek, határozatlan idejű közalkalmazottak.

Biztosítjuk az intézmény dolgozóinak a szakmai, módszertani ismeretek bővítésének lehetőségét. Biztosítjuk a szakmai továbbképzésen, fórumokon való részvételt.

# Tárgyi feltételek

Tárgyi feltételeinket a szakmai követelményeknek megfelelően, megalapozottan és folyamatosan alakítottuk ki. A gyermekek életkorának, fejlettségének megfelelő bútorzattal és játékeszközökkel rendelkezünk. Biztonságos, családias környezet kialakítására törekszünk annak érdekében, hogy gyermekeink nevelése a legoptimálisabb környezetben valósulhasson meg.

Szeretném ebben a nevelési évben a régi, nem gazdaságos világítótesteket ledesre lecserélni.

## Játékkészlet

A játékszerek beszerzésénél figyelembe vettük a pedagógiai és az egészségügyi szempontokat, a gyermekek életkorát, létszámát. Fontosnak tartjuk, hogy biztonságos környezetben, jó minőségű, fejlesztő játékokkal, eszközökkel játszhassanak a gyermekek. Biztosítjuk az anyag és funkció szerinti változatosságot. Fontos, hogy legyen lehetőségük gyakorló, szerep, mozgásos, konstruáló és építő tevékenységre egyaránt. A nemi szerepek kialakulását segítjük fiús és lányos játékokkal. A kognitív képességek fejlődését különböző logikai játékok használatával (puzzle, dominó, kirakók) segítjük. Képeskönyvekkel, mesekönyvekkel ismereteiket, szókincsüket bővítjük, megismertetjük őket a mondókázás, mesehallgatás élményével. Az alkotó tevékenységekhez biztosítjuk az eszközöket (gyurma, papír, festék, rajzeszközök). A játékokat rendszeresen tisztítjuk, fertőtlenítjük. A készletet évente bővítjük.

Bölcsődénk egy gondozási egységből áll, részei:

* gyermeköltöző
* vizesblokk, mosdó
* csoportszoba
* melegítő konyha
* közlekedő, folyosó
* játszóudvar

## Csoportszoba

Alapterülete megfelelő a gyermeklétszámnak. Világos, jól szellőztethető. Berendezése esztétikus, családias. Bútorzata korszerű, könnyen tisztán tartható, méretei igazodnak a gyermekek testméretéhez. Elkülönül a játszóhely az étkező helytől. Megfelelő mennyiségű, változatos játékeszközök állnak a gyermekek rendelkezésére. A gyermekeknek saját helyük van az étkezésnél. A nyugodt alváshoz saját ágyat, ágyneműt állandó ágyazási helyet biztosítunk. A csoportszobában légkondicionáló berendezés biztosítja nyáron a nagy melegben a megfelelő hőmérsékletet.

## Gyermeköltöző

Világos, szellős megfelelő hely áll rendelkezésre a gyermekek öltöztetéséhez. A gyermekek otthoni és váltóruháinak jellel ellátott bölcsődei öltözőszekrény részt biztosítunk. A szülők számára is elegendő hely van a várakozásra. A faliújságon helyezzük el a neveléssel, gondozással kapcsolatos tájékoztatókat, információkat.

## Vizesblokk

A korosztálynak megfelelő méretű ülőkék, mosdók vannak elhelyezve.

## Melegítőkonyha.

Biztosítottak az előírásnak megfelelő étel előkészítés, tárolás, mosogatás feltételei.

A gyermekek étkeztetését az óvodában működő főzőkonyha biztosítja.

## Textíliák

A gyermekek saját ruhájukban tartózkodnak a bölcsődében. Váltóruhájukat, pelenkájukat, törölközőt, ágyneműt a szülők biztosítják. Ezek tisztítása, mosása is a szülő feladata.

## Játszóudvar

Homokozó, mozgásfejlesztő eszközök, kismotorok állnak az udvaron a gyermekek rendelkezésére.

A játszóudvaron az árnyékolás sincs megoldva, napvitorla szerelése szükséges.

# A bölcsődei nevelés feladatai

A bölcsődei nevelésben elsődleges szempont a családok megismerése, megértése. A rendszerszemlélet lényege, olyan komplex látásmód alkalmazása, amely a kisgyermeket és a családot is kiinduló pontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről. az erősségek hangsúlyozása által hozzájárulhatunk a család életminőségének javításához.

## A gondozási helyzetek kiemelt jelentősége

A gondozási helyzetek a felnőtt és a gyermek interakciójának bensőséges, intim helyzetei. A gondozás folyamán nevelés folyik, azonban a nevelés helyzetei nem korlátozódhatnak a gondozási tevékenységekre. A gondozás hozzájárul a személyes kapcsolatok pozitív alakulásához

## A családok támogatása, annak erősségeire építve a szülői kompetencia fejlesztése

A bölcsőde az első intézmény, mellyel a kisgyermekes szülők kapcsolatba kerülnek, ezért jelentős szerepet töltenek be a szülői kompetencia fejlesztésében. A család erősségeinek megismerése, támogatása a pozitívumok kiemelésével valósul meg. A kisgyermek harmonikus fejlődésének elengedhetetlen feltétele a szülők és a nevelők közötti egyenrangú, konstruktív, kölcsönös bizalmon alapuló partneri kapcsolat. A szülő ismeri a legjobban gyermekét, így közvetíteni tudja szokásait, szükségleteit, nagymértékben segítve ezzel a kisgyermeknevelőt a gyermek ismeretén alapuló differenciált, egyéni bánásmód kialakításában. A kisgyermeknevelő, mint szakember, szaktudására, tapasztalataira építve, a szülők igényeihez igazodva közvetíti a kora gyermekkori fejlődéssel, neveléssel kapcsolatos ismereteket, módszereket.

## Egészségvédelem, az egészséges életmód megalapozása

A nevelő feladatai:

* a testi – lelki fejlődéshez szükséges egészséges és biztonságos környezet megteremtése
* primer szükségletek egyéni igények szerinti kielégítése a gondozási helyzetekben
* a rugalmas, a kisgyermekek életkorához, egyéni fejlettségi szintjéhez és az évszakokhoz igazodó napirend biztosítja az életkornak megfelelő egészséges táplálkozást, a játék, a mozgás, a szabad levegőn való aktív tevékenységet és pihenés feltételeit
* az alapvető higiéniai szokások kialakítása

## Az érzelmi és társas kompetenciák fejlesztése

* derűs, családias légkör megteremtése, a bölcsődei adaptáció nehézségeinek csökkentése, segítése
* a nevelővel való szeretetteljes, érzelmi biztonságot nyújtó kapcsolat kialakítása
* egyéni szükségletek kielégítése, én-tudat egészséges fejlődésének segítése
* bizalmon és elfogadáson alapuló társas kapcsolatok kialakítása, az együttélés szabályainak elfogadása, a másik iránti nyitottság, empátia és tolerancia fejlődésének elősegítés
* ingerekben gazdag, tiszta nyelvi környezet biztosítása a beszédkészség fejlesztése érdekében
* A kommunikatív képességek fejlődésének segítése a kommunikációs kedv felkeltésével és fenntartásával

## A megismerési folyamatok fejlődésének segítése

* az érdeklődés erősítése a játékos felfedezés és a cselekvéses tanulás lehetőségének megteremtése a nevelő aktív részvételével és a megfelelő környezet kialakításával
* a nevelés-gondozás helyzeteiben ismeretek nyújtása, tájékozódás segítése, a tapasztalatok, élmények feldolgozásának segítése
* kreativitás, önálló aktivitás támogatása, a gyermek igényeihez igazodó közös tevékenység során élmények, viselkedési és helyzetmegoldási minták nyújtása
* bátorító, ösztönző nevelői magatartással az önálló választás és a döntési képesség kialakulásának segítése.

# A gyermekek napirendje

A jól szervezett folyamatos napirendet központi kérdésnek tekintjük, mivel az életkornak megfelelő a napi életritmus kialakítása az egészséges testi és szellemi fejlődés alapfeltétele. A gyermekek életkori sajátosságait, és az egyéni igényeket figyelembe véve tervezzük és valósítjuk meg a napirendet. Arra törekszünk, hogy a családi nevelés és a bölcsődei nevelés összhangban legyen, harmonikusan egészítse ki egymást. A jól szervezett, rugalmas napirend segíti a gyermekek igényeinek, egyéni szükségleteinek kielégítését, a nyugodt gondozás feltételeit, a csoport nyugalmát. Erősíti a gyermekek biztonságérzetét, lehetőséget ad a folyamatos játékra, és biztosítja a várakozás nélküli ellátást. A napirend függ a gyermekek életkorától, a gyermekek szükségleteitől, az évszakok az időjárás változásáról. Megvalósításának feltétele a jó munkaszervezés, a nevelők összehangolt munkája.

# A bölcsődei nevelés főbb helyzetei

A bölcsődei élet a kisgyermek számára élményt nyújtson, részvételre motiváljon és biztosítsa a tanulási tapasztalatokat.

## Tanulás

A tanulás fogalmát a lehető legtágabban értelmezzük. tanulás minden olyan tapasztalat és információ szerzési folyamat, amely tartós változást idéz elő a viselkedésben, a gondolkodásban, valamint elősegíti, hogy a gyermek megismerje önmagát és a környezetét. A tanulás a gyermek életkorához és fejlettségéhez igazodva, tevékenységbe ágyazottan történik. A tanulás legfontosabb irányítója a személyes érdeklődés és kíváncsiság.

Színterei a természetes élethelyzetek:

* gondozás
* játék
* a felnőttel és a társakkal való együttes tevékenység
* kommunikáció

Formái:

* utánzás
* spontán, játékos tapasztalatszerzés
* felnőtt-gyermek interakcióból származó ismeretszerzés. szokáskialakítás

Fontos eleme a beszéd. A kommunikatív képességek fejlődésének feltételei a biztonságos és támogató környezetben zajló felnőtt-gyermek és gyermek-gyermek interakciók.

A fizikai és érzelmi biztonság megteremtésével, optimálisan inger gazdag környezettel tesszük lehetővé, hogy a gyermek nyitottan érdeklődéssel forduljon a környezete felé, legyen kedve aktívan tevékenykedni. Sok lehetőséget biztosítunk a tapasztalat szerzésre, a környezet megismerésére. Magyarázattal, bátorítással, elismeréssel segítjük a megértést, a feldolgozást, pozitív, követhető mintát nyújtunk.

## Gondozás

Bensőséges, interakciós helyzet a nevelő és a gyermek között. Elsődleges célja a gyermek fizikai és testi szükségleteinek maradéktalan kielégítése, a helyes szokások kialakítása.

A gondozási minősége meghatározza a gyermek közérzetét, a felnőttekhez való viszonyát. A gondozási műveletet úgy végezzük, hogy a gyermeknek örömforrás legyen, és aktívan együttműködjön. Elvárásaink igazodnak a gyermekek életkorához, fejlettségéhez, aktuális állapotához. A felnőtt tapintatos bánásmódja, elfogadást kifejező verbális és nonverbális kommunikációja kihat a gyermek pozitív énképének kialakulására. A gondozás folyamán pozitív nevelési módszereket alkalmazunk (dicséret, bátorítás, elismerés). Ismereteket nyújtunk, lehetőségeket ajánlunk. A nevelők a gondozás közbeni tapasztalataikat megbeszélik, és egyeztetik az eljárásokat, ezzel biztosítva az egységes nevelést.

Gondozási műveletek

* pelenkázás, bili, WC-használata
* testápolás
* étkezés
* pihenés, alvás biztosítása

## Játék

A játék a kisgyermekkor legfontosabb tevékenysége, ami segíti a világ megismerésében és befogadásában, örömteli tevékenység, elősegíti a testi, értelmi, érzelmi és szociális fejlődést. Személyi és tárgyi feltételek biztosításával, jól szervezett napirenddel segítjük elő a nyugodt játéktevékenységet. Fontosnak tartjuk a játék során is a gyermek megismerésén alapuló egyéni bánásmódot, a személyközpontúságot. A nevelő a játékban a gyermek igénye szerint és a helyzettől függően vesz részt. A játék a tanulás elsődleges színtere is, az értelmi képességek fejlődését is segíti.

## Mozgás

A csecsemő és kisgyermekkor az alapvető mozgásformák kialakulásának és fejlődésének időszaka. A kisgyermekek mozgásigénye nagy, számukra a mozgás örömforrás. Ezért a szobában, és a szabadban is biztosítjuk a minél nagyobb mozgásteret, a mozgásfejlesztő játékokat. Olyan játékeszközöket használunk, amelyek biztonságosak, felkeltik érdeklődésüket, változatos mozgásformák gyakorlását teszik lehetővé, fenntartják mozgásaktivitásukat. A kisgyermekek szabadon próbálhatják, végezhetik az egyes mozgásformák gyakorlását, miközben fejlődik mozgáskoordinációjuk, harmonikussá válik a mozgásuk.

## Mondóka, ének

Nevelő tevékenységünk fontos eleme a mondókázás, ének, a gyermekek zenei nevelése. A dalos játékok, a ritmikus mondókák, az énekelgetés hatással van a gyermekek társas kapcsolatainak, mozgásának és hangadásának alakulására. A zenei anyagokat gondosan választjuk meg a gyermekek életkori sajátosságainak, egyéni állapotának, érzelmi hangulatának megfelelően. Ismételgetéssel, mozdulatokkal erősítjük a zenei élményt, a zenei emlékezetet.

## Vers, mese

A vers a mese nagy hatással van a gyermekek érzelmi és értelmi fejlődésére (beszéd, gondolkodás, emlékezet, képzelet), valamint a szociális fejlődésére. A versnek elsősorban a ritmusa, a mesének a tartalma hat az érzelmeken a személyiségre. A verselés a mesélés a képeskönyv nézegetés bensőséges kommunikációs helyzet, így feltétele és eredménye a kisgyermek érzelmi biztonságának. A gyermek olyan tapasztalatokra, ismeretekre tesz szert, melyre más tevékenység által nincs lehetősége. A mesélés élménye segíti az aktív szókincs kialakulását a világról szóló ismeretek megszerzését. A gyermekek a népi mondókák a versek, mesék mellett azokat a történeteket is kedvelik, amelyek róluk szólnak, a mindennapi eseményeiket, élményeiket fogalmazzák meg. A közös öröm az én-tudat és a gyermeki emlékezet fejlesztése együttesen érvényesül.

## Alkotó tevékenységek

Az öröm forrása maga a tevékenység- az érzelmek kifejezése, feldolgozása, az önkifejezés- nem annak eredménye. Feladatunk az életkornak megfelelő, változatos eszközökkel, játszóhely biztosításával, állandó felügyelettel, technikai tanácsadással segíteni a gyermekek tevékenységét. Az alkotó tevékenység kibontakoztatása szempontjából alapvető tevékenységnek tekintjük a firkálást, a gyurmázást, festést, papír tépést, vágást. A gyermekek alkotókedvét dicsérettel, bátorítással, elismeréssel erősítjük. A gyermekek alkotásait megőrizzük, megbecsüljük, felhasználjuk a csoportszoba a folyosó dekorálására.

## Környezeti nevelés

Megismertetjük, tapasztalatokat közvetítünk a környezettudatos magatartás megalapozása érdekében a természeti (állatok, növények, időjárás, évszakok stb.) és a társadalmi (hagyományok, ünnepek, család, stb.) környezettel. A folyamatban kiemelt szerepe van a felnőtt példamutató magatartásának.

# Intézményi kapcsolatok

Együttműködünk mindazokkal, akik kapcsolatba kerülhetnek a gyermekekkel és a szülőkkel, (fenntartóval, óvodával, védőnői szolgálattal, háziorvosi szolgálattal, gyámhivatallal, szakértői bizottságokkal, családsegítő központtal, stb.).

A bölcsődei ellátás befejezése az óvodai átadás. Az átmenet megkönnyítése érdekében kapcsolatot tartunk a Délegyházi Napsugár Óvodával. Részt veszünk az óvoda rendezvényein, (előadások, Mikulás, gyermeknap). A nevelők és az óvónők az óvodába kerülő gyermekekről információt cserélnek az intézményváltás megkönnyítése érdekében.

A gyermekek védelme minden dolgozó kötelessége. A gyermekek veszélyeztetésének megelőzése, megszüntetése érdekében jelzési kötelessége van. Felismerjük a testi-lelki bántalmazás jeleit, és a veszélyeztetettséget jelezzük a Család és Gyermekjóléti Központnak.

A bölcsőde dolgozói nevében hálásan köszönöm a fenntartónak, Polgármester Úrnak, Alpolgármester Uraknak, Jegyző Asszonynak, a Képviselő Testület tagjainak, a Polgármesteri Hivatal dolgozóinak a segítő támogatását, segítségét.

Délegyháza, 2024. szeptember 05.

Tisztelettel: Drávuczné Bányai Éva

intézményvezető