**Délegyháza Község Önkormányzata Képviselő-testületének**

**.../.... (...) önkormányzati rendelete**

**a közművesítési hozzájárulásról**

Délegyháza Község Önkormányzatának Képviselő-testülete az Alaptörvény 32. cikk 1 bekezdésében meghatározott eredeti jogalkotói hatáskörében eljárva, az épített környezet alakításáról és védelméről szóló 1997. évi LXXVIII. törvény 28. § (2) bekezdésében meghatározott feladatkörében eljárva a következő rendeletet alkotja:

**1. A rendelet hatálya**

**1. §**

A rendelet hatálya kiterjed a Délegyháza Község közigazgatási területén az 1. mellékletben meghatározott utcákban ingatlanokra és azok tulajdonosaira.

**2. Általános rendelkezések**

**2. §**

(1) A Délegyháza Község Önkormányzata (a továbbiakban: Önkormányzat) az általa megvalósított szennyvízhálózat megvalósítási költségeit e rendeletben meghatározott szabályok szerint az érintett ingatlanok tulajdonosaira közművesítési hozzájárulás formájában áthárítja.

(2) A fejlesztés által érintett ingatlanok tulajdonosai közművesítési hozzájárulást kötelesek fizetni:

*a)* az újonnan megépülő szennyvízhálózat kiépítéséért vagy

*b)* az Önkormányzat által korábban megvalósított szennyvízhálózatra történő utólagos rácsatlakozásért.

(3) Nem kell közművesítési hozzájárulást fizetni:

*a)* meglévő bekötővezeték felújítása, karbantartása, cseréje, rekonstrukciója esetén,

*b)* ha az adott érdekeltségi egység vonatkozásában a szennyvízhálózatra történő csatlakozásért az ingatlan tulajdonosa jelen rendelet hatálybalépése előtt az Önkormányzat részére bármilyen jogcímen hozzájárulást fizetett és a megfizetést - hitelt érdemlően - igazolni tudja. A bármilyen jogcímen történt korábbi befizetés egy lakóegységre jutó érdekeltség egységnek megfelelő közművesítési hozzájárulás megfizetésével egyenértékű.

**3. Közművesítési hozzájárulás**

**3. §**

(1) A közművesítési hozzájárulás alapja szennyvízelvezetés esetén a lakossági célú érdekeltségi egység.

(2) Az érdekeltségi egységre vonatkozóan a közművesítési hozzájárulás mennyiségi tényezőjét, szennyvízelvezetés esetén, a lakóegység (lakóház, ill. lakás) átlagos szennyvízkibocsátása, de minimum 0,5 m3/nap kibocsátás alapján kell megállapítani.

(3) A közművesítési hozzájárulás összegének nagyságát a (2) bekezdésben meghatározott érdekeltségi egység darabszáma és a hozzájárulás egy egységre jutó összegének szorzata adja. A hozzájárulás egy egységre jutó összegét e rendelet 2. melléklete tartalmazza.

(4) Amennyiben az ingatlanon növekszik a szennyvízhálózatot igénybevevő lakóegységek száma vagy változik az ingatlan rendeltetési módja akkor ezt a körülményt az ingatlan tulajdonosa köteles a Polgármesternek írásban bejelenteni. Ebben az esetben a már meglévő és a létrejövő érdekeltségi egységek száma különbözetének, vagy a szennyvízkibocsátás növekedése mértékének figyelembe vételével a 6. §-ban foglaltak szerint a Polgármester meghatározza a közművesítési hozzájárulás mértékét.

**4. §**

(1) A szennyvízhálózatra történő rácsatlakozási költségeket (tervezés, kivitelezés, vízmérő felszerelés stb.) a közművesítési hozzájárulás nem tartalmazza.

(2) A közművesítési hozzájárulás befizetéséről e rendelet 3. melléklete szerinti igazolást kell kibocsátani.

(3) A közművesítési hozzájárulás megfizetésével szerzett ellátási jogosultság nem személyhez, hanem az érdekeltségi egységhez kötődik, a jogosultság az új tulajdonosra átruházható.

(4) A közművesítési hozzájárulást az ingatlan - a fizetési kötelezettséget előíró határozat meghozatalának időpontjában - ingatlan-nyilvántartásba bejegyzett tulajdonosának kell megfizetni. Közös tulajdon esetén ez történhet a tulajdoni hányadok szerint vagy a tulajdonosok megállapodása szerinti személy által.

**5. §**

Az ingatlan tulajdonosa a szennyvízhálózatra történő utólagos rácsatlakozást a Polgármesternél e rendelet 4. melléklete szerinti kérelem kitöltésével és benyújtásával kezdeményezheti.

**4. A közművesítési hozzájárulás megfizetésének szabályai**

**6. §**

(1) Amennyiben az érintett ingatlan tulajdonosa nem tartozik a 2. § (3) bekezdésének hatálya alá, a Polgármester az általános közigazgatási rendtartásról szóló 2016. évi CL. törvény (Ákr.) alapján - Képviselő-testület által átruházott hatáskörben - határozatban dönt a közművesítési hozzájárulás mértékéről és a megfizetés módjáról.

(2) Az érintett ingatlan tulajdonosa a hozzájárulás összegét az előzetesen vállalt nyilatkozata szerinti ütemezés szerint.

**5. *Záró rendelkezések***

**7. §**

Ez a rendelet 2024. október 20-án lép hatályba.

Délegyháza, 2024. szeptember ….

|  |  |
| --- | --- |
| dr. Riebl Antal  polgármester | dr. Molnár Zsuzsanna  jegyző |

A rendelet kihirdetve:

Délegyháza, 2024. szeptember ….

|  |  |
| --- | --- |
|  | dr. Molnár Zsuzsanna  jegyző |

*1. melléklet az .../... . (... . ... .) önkormányzati rendelethez*

(A melléklet szövegét a(z) 1. melléklet.pdf elnevezésű fájl tartalmazza.)

*2. melléklet az .../... . (... . ... .) önkormányzati rendelethez*

(A melléklet szövegét a(z) 2. melléklet.pdf elnevezésű fájl tartalmazza.)

*3. melléklet az .../... . (... . ... .) önkormányzati rendelethez*

(A melléklet szövegét a(z) 3. melléklet.pdf elnevezésű fájl tartalmazza.)

*4. melléklet az .../... . (... . ... .) önkormányzati rendelethez*

(A melléklet szövegét a(z) 4. melléklet.pdf elnevezésű fájl tartalmazza.